ধারালো ফলা

**ধারালো ফলা** হল কোনও যন্ত্র বা অস্ত্রের অংশবিশেষ, যার একটি পার্শ্বকে এমনভাবে তৈরি করা হয় যাতে তা দ্বারা বিভিন্ন জিনিস বা তলকে কাটা, কুচি করা, ফুটো করা অথবা আঁচড় দেয়া যায়। ধারালো ফলা পাথরের টুকরো বা ফলক, ধাতু (যেমন: ইস্পাত), চিনামাটিসহ বিভিন্ন পদার্থ দ্বারা তৈরি হতে পারে। ধারালো ফলা মানবসম্প্রদায়ের অন্যতম প্রাচীন একটি যন্ত্র যা এখনো লড়াই, খাদ্য প্রস্তুতকরণ এবং আরও অনেক উদ্দেশ্যে এখনও ব্যবহৃত হয়ে আসছে।

## ব্যবহার
রান্নার সময় প্রধানত খাদ্য উপাদান কাটা, কুচি করা ও ছিদ্র করতে ছুরির ধারালো ফলা ব্যবহার করা হয়।

অস্ত্র হিসেবে ব্যবহারের সময় প্রতিপক্ষকে কাটতে, বিদ্ধ করতে ধারালো ফলা নিক্ষেপ করে বা হাতে রেখে আঁচড় দেয়ার মাধ্যমে ব্যবহার করা যেতে পারে। এর কাজ হল স্নায়ু, পেশী বা পেশী বন্ধনীর তন্তু, রক্তবাহী ধমনীকে ছিন্ন করা যাতে শত্রুপক্ষ পঙ্গু হয় বা মারা যায়। প্রধান রক্তবাহী ধমনীকে ছিন্ন করলে প্রচুর পরিমাণে রক্তপাত ঘটে, যার ফলে সাধারণত মৃত্যু ঘটিত হয়। ছোট ছোট খণ্ডসমূহ ধারালো ফলার মতো আচরণ করে বিধায়, শ্রাপ্নেল ক্ষতের সৃষ্টি করে।

ধারালো ফলাকে কোনো তলের ভেতর দিয়ে না চালিয়ে, তলের উপর ঘষে কালি তোলার কাজও করা যায়।

## পদার্থবৈজ্ঞানিক ব্যাখ্যা
একটি সাধারণ ধারালো ফলার দুটি তল থাকে, যে তল দুটি একটি প্রান্তে মিলিত হয়। ঐ প্রান্তটি আদর্শগতভাবে বাঁকানো হওয়া উচিত নয়, কিন্তু সাধারণত সকল ধারালো ফলার প্রান্তই সামান্য বাঁকানো থাকে। যা কিছুটা বর্ধিত করে বা ইলেকট্রন অণুবীক্ষণ যন্ত্র দ্বারা দেখা যায়। হাতল বা ধারালো ফলার পেছন থেকে চাপ দেওয়ার মাধ্যমে ধারালো ফলার উপর বলপ্রয়োগ করা হয়। হাতল অথবা ধারালো ফলার পেছনের দিকটি ধারালো ফলার তীক্ষ্ণ প্রান্তের অপেক্ষা বড় ক্ষেত্রফলের হয়ে থাকে। ঐ তীক্ষ্ণ প্রান্তে প্রয়োগকৃত সকল বল কেন্দ্রীভূত হয়ে ঐ জায়গায় চাপ বাড়িয়ে দেয়। এই উচ্চচাপের কারণেই একটি ধারালো ফলা কোনো বস্তুর অণুর বন্ধনসমূহ ভেঙে বস্তুটিকে কেটে ফেলতে পারে। তাই ধারালো ফলাটির শক্ত হবার প্রয়োজন হয়, যাতে বস্তুটির অণু বা তন্তুর বন্ধনসমূহ ভাঙার আগে ধারালো ফলাটি নিজেই যেন ভেঙে না যায়।

### জ্যামিতিক ব্যাখ্যা

যে কোণে ধারালো ফলার তল দুটি মিলিত হয় তা খুবই গুরুত্বপূর্ণ। যত বড় কোণে তল দুইটি মিলিত হবে ধারালো ফলা তত ভোঁতা হবে এবং একই সাথে ধারালো ফলার প্রান্ত তত শক্ত হবে। ধারালো ফলার প্রান্ত শক্ত হলে ফাটলের দ্বারা ধারালো ফলাটি ভোঁতা হবার বা বিকৃত হয়ে যাবার সম্ভাবনা কমে যায়।

ধারালো ফলার আকৃতিও অত্যন্ত গুরুত্বপূর্ণ। একটি পুরু ধারালো ফলা আরেকটি একই নকশার পাতলা ধারালো ফলা থেকে বেশি ভারী, শক্ত ও কঠিন হয় এবং একই সাথে এটির দ্বারা কোনও কিছু কাটা বা ভেদ করা আরো কষ্টসাধ্য হয়ে ওঠে। হাড় ছাড়ানোর ছুরির ধারালো ফলা নমনীয় হবার জন্য পাতলা হয়, তেমনি খোদাই করার ছুরির ধারালো ফলা পুরু হয় যাতে তা শক্ত হতে পারে; আবার খঞ্জর পাতলা আকৃতির হয়ে থাকে যাতে তা বেশি ধারালো হয়। একইভাবে তাঁবুতে অবকাশযাপনের ছুরি বেশি ধকল সহ্য করার মতো পুরু হতে হয়। একটি শক্তপোক্ত বাঁকানো র ধারালো ফলাকে (যেমন:তলোয়ার) প্রতিপক্ষের কাছে থেকেই সহজে চালনা করা যায়, যেমনটি অপেক্ষাকৃত সোজা আকৃতির তরবারির বেলায় করা যাবে না। কুঠারের ধারালো ফলা বাঁকানো থাকলে তা গাছকে কাটার সময় কম জায়গা নিয়ে আঘাত করবে, যার ফলে ঐ জায়গায় অনেক বেশি বল কেন্দ্রীভূত হবে। তেমনি একটি সোজা আকৃতির কুঠার অপেক্ষাকৃত বেশি জায়গা নিয়ে আঘাত করায় তা কম বল প্রয়োগ করতে পারবে। কাঠ কাটার গদা উত্তল আকৃতির হয়, যাতে তা কাঠের ভেতর আটকে না যায়। খপেশ, খড়গ বা কুকরি বাঁকানো হয় এবং ধারালো ফলার শেষ প্রান্তে অতিরিক্ত ওজন থাকে যার ফলে ধারালো ফলার সবচেয়ে দ্রুতগামী অংশে বল কেন্দ্রীভূত হয় এবং সর্বোপরি এর ভেদ করার ক্ষমতাও বেড়ে যায়। অপরদিকে তলোয়ার অনেক পাতলা যার ফলে এটি দ্রুততার সাথে কাটতে পারে ও একই কারণে এর কাটার ক্ষমতাও কমে যায়।

খাঁজকাটা ধারালো ফলা, যেমন করাত বা পাউরুটি কাটার ছুরির ধারালো ফলা দিয়ে কাজ করার সময় প্রয়োগকৃত বল খাঁজের অগ্রভাগে কেন্দ্রীভূত হয়, যাতে নরম বা তন্তুময় বস্তুসমূহ খাঁজে খাঁজে অনেকগুলি ছোট ছোট ভাগে ভাগ হয়ে যায় এবং চাপও বৃদ্ধি পায়। যদি কোনো ছুরি এমনকি পাউরুটির ছুরিও যদি কোনো রুটির উপর চেপে বসানো হয়, তাহলে রুটিটি শুধুমাত্র থেতলে যাবে কারণ রুটি নরম হওয়ায় এটির স্থিতিস্থাপকতা কম কিন্তু অধিক নমনীয়। কিন্তু যদি পাউরুটির ছুরিকে পাউরুটির উপর কম বল প্রয়োগ করে আনুভুমিকভাবে চালনা করা হয় তবে প্রত্যেকটি খাঁজ পাউরুটিকে অনেক কম বিকৃত করে কেটে ফেলতে পারে। ছুরির খাঁজ বেশিরভাগ সময় প্রতিসম হয়, যার ফলে ধারালো ফলাকে সামনে-পেছনে উভয়দিকে চালিয়ে কোনো বস্তুকে কর্তন করা যায়। একটি উল্লেখযোগ্য ব্যতিক্রম হল "ভেফের খাঁজ", যাতে ব্যবহারকারীর থেকে দুরের দিকে ধারালো ফলা চালনা করলে সর্বোচ্চ ভেদ করা সম্ভব হয়। কাঠ এবং ধাতু উভয়ের জন্য করাতের ধারালো ফলা সম্পূর্ণ অপ্রতিসম হয়ে থাকে যাতে ধারালো ফলা শুধুমাত্র একদিকে চালনা করেই কাঙ্ক্ষিত বস্তু কাটা যায়। করাত কোনো বস্তুকে কাটার সময় ঐ কাটার সরু  জায়গায় বস্তুটিকে গুঁড়া করতে থাকে। অর্থাৎ করাত দিয়ে কোনো বস্তুকে কাটলে তা ঐ বস্তুর ক্ষয় ঘটায় এবং করাতের খাঁজগুলো ঐসব গুঁড়া বের করে আনতেও সাহায্য করে।

পৃষ্ঠখাঁজ (fuller) হল ধারালো ফলার চ্যাপ্টা দিকে উল্লম্বভাবে থাকা খাঁজবিশেষ যা ধারালো ফলার পৃষ্ঠদেশের উপর চাপ দিয়ে বা পরবর্তীতে পৃষ্ঠদেশ ভেঙে বা কেটে তৈরি করা হয়। পৃষ্ঠখাঁজের দ্বারা ধারালো ফলাতে উপস্থিত পদার্থ এইভাবে কমিয়ে ফেলায় ধারালো ফলা দুর্বল হয়ে পড়ে, কিন্তু তা ধারালো ফলাকে তার দৃঢ়তা না কমিয়েই হালকা করতে পারে। আই-বীম তৈরির ক্ষেত্রেও একই নীতি অনুসরণ করা হয়। অধিকাংশ ছুরিতে পৃষ্ঠখাঁজ এতই ছোট থাকে যে তা ধারালো ফলা থেকে খুব কম পদার্থ অপসারণ করে যার ফলে ধারালো ফলার ওজনের পরিবর্তনও খুব কম হয় এবং অধিকাংশ ক্ষেত্রে এগুলি বাহ্যিক কারুকাজ ধরনের হয়ে থাকে।

### উপাদান
ধারালো ফলাকে সাধারণত মজবুত ও শক্তপোক্ত পদার্থ দ্বারা তৈরি করা হয় এবং কোনও কঠিন বস্তুকে কাটতে হলে ধারালো ফলাকে ঐ বস্তু অপেক্ষা আরো কঠিনতর পদার্থ দ্বারা তৈরি করা হয়ে থাকে। ধারালো ফলা পর্যাপ্ত পরিমাণে মজবুত না হলে তা দ্বারা কোনো কিছু কাটা সম্ভব হয় না বা জলদি নষ্ট হয়ে যায় কারণ এর সাথে ধারালো ফলার ক্ষয়ের সম্পর্ক রয়েছে। অধিকন্তু ধারালো ফলাকে যথেষ্ট পরিমাণে দৃঢ় হতে হবে যাতে তা যথেষ্ট পরিমাণে ওজন ও আঘাত সহ্য করতে পারে এবং স্বাভাবিকভাবেই, ধারালো ফলা যত কঠিনতর হয় ততই কোনো জিনিস কাটা সহজতর হয়ে উঠে। উদাহারণস্বরূপ, ইস্পাতের কুঠার কাঠ থেকে অনেক শক্ত হয় এবং গাছ কাটার সময় সৃষ্ট প্রতিক্রিয়া বলের মোকাবেলায় যথেষ্ট মজবুত। তেমনিভাবে রান্নাঘরে ব্যবহৃত চিনামাটির ছুরি ইস্পাত অপেক্ষা অনমনীয় কিন্তু খুবই ভঙ্গুর। এটি হাত থেকে পড়ে গেলেই ভেঙে পড়তে পারে। তাই ধারালো ফলা তৈরির সময় ধারালো ফলাটি কোন উদ্দেশ্যে ব্যবহার করা হবে, কোন পদার্থ দ্বারা তৈরি করা হবে এবং কোন পদ্ধতিতে (যেমন তাপীয় প্রক্রিয়াজাতকরণ)  তৈরি করা হবে, তা মাথায় রাখতে হয়, কারণ তা ধারালো ফলার ভঙ্গুরতা এবং দৃঢ়তার উপর প্রভাব ফেলে। একইভাবে ধারালো ফলার তীক্ষ্ণতা এবং স্থায়িত্বের মধ্যেও ভারসাম্য রাখতে হয়। বিভেদী মজবুতকরণ (differential hardening) অন্যতম একটি পদ্ধতি যার মাধ্যমে সকল বিষয়ের উপর গুরুত্ব দিয়ে ধারালো ফলা তৈরি করা যায়। এই পদ্ধতিতে এমন একটি ধারালো ফলা তৈরি করা যায় যা একই সাথে তীক্ষ্ণ এবং মজবুত।

## আরও দেখুন
*করাত

## তথ্যসূত্র

বিষয়শ্রেণী:ধারালো অস্ত্র
বিষয়শ্রেণী:কাটার সরঞ্জাম